Keld Albrechtsen (EL), 2003-04-03:
Man må jo sige, at når man betragter trafikmængderne på Frederikssundvejen, er der jo tale om - det må erkendes - helt anderledes trafikmængder, end da vi for lidt siden snakkede om Herning-Silkeborg-Århus-motorvejen, for her er vi jo oppe i egentlige motorvejstrafikmængder med 40.000 biler.
Problemet er bare, at hvis man bygger en ny Frederikssundmotorvej, er det eneste, man opnår, at pumpe flere biler hurtigere ind i København. Og så flytter man nogle nuværende trafikproblemer fra de kryds, der er i området, til en yderligere forværring af de trafikpropper, der er i det centrale motorvejssystem i hovedstadsområdet.
Man kan altså vælge at bruge en hel masse penge på at flytte nogle trafikpropper, men det er Enhedslisten selvsagt ikke indstillet på.
Vi vil gerne støtte SF's forslag om alternative undersøgelser, men jeg vil sige, at grundlæggende er den eneste løsning, som findes på det her problem, at få mindsket biltrafikken og få folk over i kollektive trafikløsninger.
Hovedstadsområdet er geografisk set
simpelt hen ikke stort nok til at placere så mange motorveje, at man ville kunne løse trafikproblemet ved hjælp af motorveje.
Det kan simpelt hen ikke lade sig gøre.
Det er jo det, man har arbejdet på i årevis, og det eneste resultat, man har opnået, er, at for hver gang, man udbygger motorvejene, forværrer man trafikpropperne.
Der er en direkte sammenhæng, for hver meter motorvej fremkalder man simpelt hen yderligere overbelastning
af trafiksystemet.
Man mishandler samtidig det kollektive trafiksystem med takststigning og alt mulig andet, således at folk f.eks. tvinges væk fra S-togene, som vi desværre ser det ske i øjeblikket, og man satser midlerne på at bygge Frederikssundmotorvej og andre motorvejsstrækninger.
Man snakker jo også om at udbygge Køgemotorvejen med nogle flere vejbaner - det er jo et ønske fra de kommuner - og så kan der pumpes endnu flere biler ind også fra Køgeegnen.
På denne måde kan det simpelt hen sikres, at al trafik i løbet af de næste 10 år i den centrale del af København går totalt i stå.
Så kan man sige, at på et eller andet tidspunkt er der så mange biler, så de slet ikke kan køre mere, og så er trafikproblemet jo løst.
Enhedslisten vil simpelt hen ikke være med til den form
for trafikplanlægning.
Vi har set i så mange andre storbyer, hvordan det ødelægger byerne.
Det er besynderligt, at vi i Danmark har en regering, som fuldstændig ser bort fra, at vi bliver nødt til at langtidsplanlægge hovedstadsområdets trafik, for at vi overhovedet kan få den til at fungere i fremtiden.
Plus at det, som hr. Jørn Jespersen var inde på, rammer de naturværdier, der er i området.
Så vi er glade for, at SF har fremsat det her forslag.
Jeg vil slet ikke stille ministeren nogen spørgsmål i den her runde, for i sidste runde stillede vi spørgsmål, og ministeren ville ikke svare på dem.
Hr. Jørn Jespersen forsøgte så at gå ind på et tidligere tidspunkt, men ministeren ville stadig væk ikke svare. Så er vi jo henvist til at stille spørgsmålene i udvalget, og det vil vi naturligvis gøre. Jeg håber bare ikke, at det er en almindelig linje fra regeringens side, at ministre ikke længere vil deltage i folketingsdebatterne og besvare spørgsmålene.
Det ved jeg ikke.
Der kan være grunde til det, som vi andre ikke kender.
Det vil jeg sige.